Predkladacia správa

	V dňoch 31. marca až 1. apríla 2003 sa uskutoční 34. Mimoriadne valné zhromaždenie (ďalej „MVZ“) Medzinárodnej organizácie civilného letectva (ďalej len „ICAO“) v Montreale.

	Pre zabezpečenie účasti, mandátu, ako aj pre určenie postupu delegácie Slovenskej republiky na 34. MVZ ICAO bol vypracovaný tento materiál, ktorý po prerokovaní na porade vedenia ministerstva bude predložený Vláde SR na schválenie. 

	Predmetom 34. MVZ ICAO je voľba troch štátov, ktoré budú zastúpené v Rade ICAO. Kandidátmi na uvedené zastúpenia sú Juhoafrická republika, Singapur, Chile, Indonézia, Irán a Ukrajina.

Delegáciu SR bude tvoriť vedúci delegácie chargé d´affaires a. i., ZÚ SR v Kanade. Náklady spojené s účasťou budú hradené z finančných prostriedkov vysielajúcej organizácie. 

	34. MVZ sa uskutoční bezprostredne po Konferencii o civilnom letectve ICAO, konanej v dňoch 24. - 29. marca 2003. Dňa 12. februára sa uskutočnila v Prahe príprava Rotačnej skupiny stredoeurópskych štátov na 34. MVZ ICAO, kde sa zástupcovia ministerstiev dopráv - sekcií civilného letectva dohodli, že dňa 24. marca 2003 sa v Montreale, v kancelárii regionálnej skupiny, uskutoční záverečná porada piatich štátov k uvedeným voľbám a vymenia si takpovediac záverečné stanoviská s cieľom presadzovať, pokiaľ je to možné, spoločnú politiku.

	Priama účasť delegácie SR na 34. Mimoriadnom valnom zhromaždení ICAO vyplýva z práv člena tejto medzinárodnej organizácie, z dôvodu volieb do Rady ICAO.